open-index/open-wikipedia-markdown huggingface dataset:
Penėjas

**Penėjas** (gr. Πηνειός) graikų mitologijoje buvo upės dievas, Okeano ir Tetijos sūnus, vienas iš trijų tūkstančių Okeano vaikų.

Apolonas pamatęs Dafnę, medžio nimfą, įsimylėjo, bet ją sužeidė Eroto abejingumo strėlė, ir ji pabėgo išsigandusi Apolono. Apolonas vijosi driadę Dafnę, Penėjo dukterį, kuri jį atstūmė. Apolono aklą meilę sukėlė Eroto strėlė, kuris tai padarė pavydėdamas Apolono meistriškumo valdant lanką. Erotas taip pat tvirtino, kad jį erzino Apolono dainavimas. Dafnė meldėsi pagalbos upės dievui Penėjui, ir šis ją pavertė lauro medžiu, kuris Apolonui tapo šventas.
Lužica

**Lužica** arba **Lauzicas** (, , , , , ) – istorinis regionas rytų Vokietijoje ir pietryčių Lenkijoje. Šiaurinė Lužicos dalis yra pietų Brandenburgo, o pietinė – rytinėje Saksonijos žemės dalyje. Dalis istorinės, rytinės Lužicos nuo Antrojo pasaulio karo buvo inkorporuotos į Lenkijos sudėtį (Žarų miestas ir jo apylinkės).

Lužica skirstoma į dvi dalis – Aukštutinę Lužicą (sostinė Baucenas) ir Žemutinę Lužicą (sostinė Kotbusas).

## Istorija

Ankstyviausi istoriniai šaltiniai teigia, kad čia gyveno keltai. Vėliau, apie 100-uosius metus pr. m. e., čia atsikėlė vakarų germanų gentis semnonai, kuriuos knygoje „Germania“ paminėjo Romos imperijos rašytojas, istorikas, politinis veikėjas Tacitas.

Nuo 600 m. į Aukštutinę Lužicą ėmė keltis vakarų slavų gentis milčanai, o į Žemutinę Lužicą – lužitėnai.

X a. regionas į rytus nuo Elbės pateko į Vokietijos karalystės įtaką, o nuo 928 m. jos karalius Henrikas I Paukštininkas pradėjo karo žygius prieš slavus. Iki 963 m. šio regiono slavų gentys buvo užkariautos saksų markgrafo Gero.

Vėliau Lužicą užėmė karalius Boleslovas I Narsusis, ir 1002–1025 m. ji tapo Lenkijos kunigaikštystės, o po Boleslavo I Narsiojo karūnavimo, 1025–1032 m. – Lenkijos karalystės dalimi.

Po Šventosios Romos imperijos imperatoriaus Konrado II dviejų karo žygių 1031 ir 1032 m. Lužica atimta iš Lenkijos. 1303 m. buvo parduota Brandenburgo markgrafystei. Liuksemburgiečiams perėmus Bohemijos karūną, nuo 1367 m. Lužica prijungta prie Bohemijos žemių karūnos (*Corona regni Bohemiae*), o nuo 1620 m. kartu su Čekija ir prie Austrijos. 1410 m. padalinta į Aukštutinę ir Žemutinę Lužicą. 1635 m. atiteko Saksonijos kurfiurstijai, nuo 1806–1871 m. – Saksonijos karalystės dalis, bet Kotbusas su apylinkėmis atiteko Brandenburgui-Prūsijai. Atitekusioje Prūsijai dalyje vyko intensyvi germanizacija. 1871–1918 m. Vokietijos imperijos, 1918–1933 m. Veimaro respublikos, 1933–1945 m. Trečiojo Reicho dalis. Trečiajam Reichui pralaimėjus Antrąjį pasaulinį karą, 1945–1949 m. pateko į TSRS okupuotą zoną. 1949–1990 m. Vokietijos Demokratinės Respublikos, o nuo 1990 m. - suvienytos Vokietijos sudėtyje.

## Gyventojai
Daugumą Lužicos gyventojų sudaro vokiečiai, o Polabės slavų genčių palikuonys sorbai yra tapę mažuma. Pasak istorinių šaltinių, didžiausias jų skaičius Lužicoje yra buvęs XVIII a. viduryje, kuomet siekė 200–250 tūkstančius žmonių. XXI a. pradžioje jų kiek gausiau yra išlikę trikampyje tarp Kamenco, Bauceno ir Vojerecų miestų, kur dar plačiai šnekama aukštutinių sorbų kalba, o žemutinių sorbų kalba, dar vartojama senesnių žmonių Šprėvalde, yra beišnykstanti.

## Galerija


Vaizdas:Polska_992_-_1025.png|Lužica Lenkijos sudėtyje *(1002–1032 m.)*
Vaizdas:Lausitz_map_18thC.jpg|Žemutinė Lužica ir Aukštutinė Lužica, 1715–1724 m.
Vaizdas:MapaSemik2.jpg|Žemėlapyje apibrėžta Lužicos teritorija
Vaizdas:Lausche.jpg|Aukštutinės Lužicos kraštovaizdis (Lužicos kalnai)
Vaizdas:Lausitzer_Seenland_2008.jpg|Lužicos ežerynas
Vaizdas:Trachtengenerationen.jpg|Žemutinės Lužicos moterys pasipuošusios sorbų tautiniais drabužiais



## Šaltiniai

## Nuorodos

* justtransition.ikem.de / Lusatia, Germany
Folding@home

**Folding@Home (F@H)** – nekomercinis paskirstyto skaičiavimo projektas, inicijuotas Stanfordo universiteto. Tiria baltymų lankstymąsi, „neteisingą” lankstymąsi, baltymų agregaciją ir su tuo susijusias ligas.

Folding@home panašus į kai kuriuos BOINC platformos projectus (Rosetta, GPU Grid), tačiau programinė įranga kita. Skirtingai nuo BOINC, Folding@home leidžia savo kompiuterio resursus suteikianties dalyviams tiksliau pasirinkti, kokiems subprojektams tie resursai bus naudojami (pavyzdžiui, yra COVID-19 metaprojektas). Taip pat galima pamatyti nustatinėjamą trimatę baltymo struktūrą. Nuo įkūrimo paskelbta ne mažiau kaip 223 moksliniai straipsniai.

## Erdvinės struktūros nustatymo svarba

Baltymai – tai gamtos statybiniai blokai, iš kurių sudaryti gyvi organizmai, ir taip pat „darbiniai arkliukai”, nanomašinėlės, padedančios atlikti įvairius darbus. Tačiau, prieš pradėdami savo funkcijas, jie praeina lankstymosi (angl. „*folding*”) procesą, kurio metu iš grandinėlės susiveja į kamuoliuką, t. y. įgyja tretinę struktūrą.

Šiai dienai lankstymosi procesas tebėra mįslė, nors padaryta ir didžiulė pažanga. Tačiau yra puikiai žinoma, kas atsitinka, kai baltymai susilanksto neteisingai: atsiranda tam tikri vėžiniai susirgimai, Alzheimerio, Parkinsono ligos, kempinligė, prionų kitimas, ir kiti mirtini sveikatos sutrikimai.

## Veikla
Panaudojant naujausias kompiuterines technologijas ir pasaulinį paskirstytąjį skaičiavimą, Folding@home specialistai bei mokslininkai modeliuoja lankstymosi procesus, siekdami geriau pažinti minėtų susirgimų mechanizmą, ir tikėdami šių pastangų dėka padėsią pagrindą naujai – lankstymosi medicinai.

Kadangi *Folding@home* yra paskirstyto skaičiavimo projektas, jame gali dalyvauti kiekvienas kompiuteris. Tačiau iš pasaulyje šiuo metu veikiančių 600 milijonų kompiuterių tiktai 10 milijonų savo laisvus resursus panaudoja prasmingai, tai yra dalyvauja tinkliniuose skaičiavimuose. Tai yra šimtus kartų galingesnė sistema net už pačius naujausius superkompiuterius. Apskaičiuota, kad visi superkompiuteriai kartu paėmus nepadarytų tiek, kiek padaro kompiuteriai namuose, mokyklose ir įstaigose laisvu nuo darbo metu.

## Šaltiniai

## Taip pat skaitykite
* BOINC
* Foldit (žaidimas)

## Nuorodos
* Folding@Home – Stanford University
* Team Lithuania Folding

### Panašūs projektai
* BOINC
* SETI@home
* Climate Prediction 
* Predictor@home 
* Einstein@Home
* LHC@home
Moravai

**Moravai** – vakarų slavų tauta Moravijoje ir pietryčių Silezijoje. Moravai kalba įvairiomis čekų, taip pat ir lenkų bei slovakų kalbų tarmėmis. Dažniausia moravai, sudarantys maždaug 15 % Čekijos gyventojų, laikomi čekais, nors abi tautos skiriasi kultūra, bruožais bei kalbomis.
Lachų kalba

**Lachų kalba** – vakarų slavų kalba, vartojama šiaurės Moravijoje bei Austrijos Silezijoje (Ostravos apylinkėse). Ji yra gimininga čekų ir lenkų kalboms. Kadangi lachų gyvenama teritorija dabar yra Čekijoje, jų kalba laikoma čekų kalbos tarme, bet abi kalbos nemažai skiriasi, ypač leksika ir kirčiavimu. Praktiškai visi lachai yra dvikalbiai, tačiau jie kalba čekiškai su stipriu akcentu.

Lachų kalbos pavyzdys:

lachų kalba: *Mjełach/Žech mjeła w Łubojatach četku.*

čekų kalba: *Měla jsem v Lubojatech tetu.*

lenkų kalba: *Miałam w Łubojatach ciotkę.*

lietuvių kalba: *Turėjau Lubojatuose tetą.*

## Nuorodos
*  - kaip tarmė
*
Artikelis

**Artikelis** – kalbos dalis kai kuriose kalbose, priklausanti dažniausia nuo daiktavardinių frazių. Artikeliai ypač būdingi neišsaugojusioms arba labai redukavusioms linksnių sistemą kalboms. Artikeliai gali būti *žymimieji* arba *nežymimieji*, pvz., vokiečių kalboje *das Auto* ('šitas automobilis'; žymimasis) – *ein Auto* ('vienas automobilis'; nežymimasis). Kai kuriose kalbose (švedų, rumunų, bulgarų, makedonų) artikelis pridedamas kaip galūnė prie daiktavardžių ir būdvardžių, pvz., bulgarų kalboje *voda*'ta** ''/''voda''. [[Makedonų kalba|Makedonų kalboje]] artikelis turi apibrėžiamają funkciją, žymi daikto nutolimą nuo kalbėtojo: ''kuķa**va** '' 'šis namas', ''kuķa**na** '' 'anas namas', ''kuķa**ta*' * 'tas namas'.

Kai kuriose kalbose yra *dalies artikelis*, žymintis neapibrėžtą kiekį (atitinka lietuvių kilmininką), pvz.,  'vyno', karinčių *ane Alan* 'kiaušinių', kartais vartojama prielinksninė frazė, pvz., makedoniškai *од тие јаболки* 'obuolių' (pažodžiui 'nuo tų obuolių').
Lizdas (reikšmės)

Žodis **lizdas** reiškia:

* lizdas – paukščio statinys iš šakelių, pūkų ir panašių medžiagų, ar kitokio gyvūno panašus statinys;
** lizdas – vieno perėjimo paukščiukai, vada;
* lizdas – avilio vieta, kur dedami rėmai su koriais;
* lizdas – platesnė vieta ginklo vamzdyje, kur įstatomas šovinys;
* lizdas – (elektrotechnika ir elektronika) el. jungties dalis, turinti angą, kurioje išdėstyti kontaktai;
* lizdas – elektros rozetė;
* lizdas – įrengta snaiperio, kulkosvaidžio ar panašaus ginklo pozicija;
* lizdas – grupė vienašaknių žodžių, pateikta viename žodyno straipsnyje;
* lizdas – (agronomija) viename mažame plotelyje pasėtų sėklų ar iš jų išaugusių augalų grupė.


Image:Gniazdo sieweczki RB.JPG|Kirliko lizdas
Image:Hausrotschwanz Brutpflege 2006-05-24 211.jpg|Dūminės raudonuodegės lizdas su jaunikliais
Image:Nido di vespe.jpg|Vapsvų lizdas
Image:105mm-tank-gun-chamber.jpg|Tanko patrankos vamzdžio pjūvis. Matyti šovinio lizdas su irgi perpjautu šoviniu
Image:Armia Niemiecka Front Zachodni 1918.jpg|Vokiečių armijos kulkosvaidžio lizdas (Pirmasis pasaulinis karas)
Image:Camouflaged-sniper.jpg|Užsimaskavusio snaiperio lizdas
Image:Stopcontact.jpg|Dvigubas elektros lizdas (rozetė)
Image:Socket F open R0027169.jpg|Procesoriaus AMD Opteron lizdas
Karintija

**Karintija** (, , ) – Austrijos žemė. Sostinė – Klagenfurtas (slov. *Celovec*). Plotas 9538 km². Pietinėje žemės dalyje (vad. *Unterland*) gyvena apie 20 000 slovėnų, kalbančių savotiškomis tarmėmis (vad. *Windisch*).

## Istorija

Pirmieji žinomi Karintijos gyventojai buvo ilyrai, susimaišę III a. pr. m. e. su norikais, viena Europoje paplitusių keltų genčių. Romėnams užkariavus norikų valstybę keltai buvo palaipsniui romanizuoti. Žlugus Romos imperijai buvusioje romėnų provincijoje *[[Noricum]]* ilgainiui apsigyveno slavų gentys. V a. atėję slavai įkūrė po Alpėmis (Klagenfurto baseine) nepriklausomą Karantanijos valstybę.

889 m. regionui patekus į Frankų imperiją (užkariauta bavarų (bajuvarų)), čia įkurta Karintijos marka. 976 m. ji tapo Karintijos kunigaikštyste. Iš pradžių kunigaikštystė buvo gerokai didesnė, nei dabartinė Karintijos žemė, tačiau ilgainiui reiškiantis feodaliniam susiskaldymui, ji neteko daugybės teritorijų pietuose. 1335 m. tapo habsburgų valdoma žeme ir vėliau Habsburgų monarchijos dalimi. Dauguma slavų ir suslavėjusių romėnų buvo germanizuota, šiais laikais slovėnai (Alpių slavų palikuoniai) sudaro apie 3 % Karintijos gyventojų. 1918 m. susikūrus Austrijos Respublikai, beveik visos kunigaikštystės žemės įjungtos į jos sudėtį kaip federacinė žemė.

## Šaltiniai
Olimpo dievai

**Dvylika olimpiečių** arba **Olimpo dievai** graikų mitologijoje, buvo vyriausi graikų panteono dievai, gyvenę Olimpo kalno viršūnėje. Iš viso 14 skirtingų dievų buvo vadinami olimpiečiais, tačiau ant Olimpo niekada nebūdavo daugiau kaip 12 dievų vienu metu.

Dešimt dievų nuolatos būdavo ant Olimpo. Likę keturi – nebuvo nuolatiniai Olimpo dievai. Hestija užimdavo Dioniso vietą, kai šis būdavo nusileidęs pas žmones, Demetra 6 mėn. per metus palikdavo Olimpą, kad susitiktų su savo dukterimi Persefone, kuri buvo Hado karalystėje. Hadas buvo vienas iš vyriausių graikų dievų, bet jis gyveno požeminiame pasaulyje ir ryšys su Olimpu buvo netiesioginis. Šie dievai išsikovojo vietą Olimpo viršūnėje Dzeuso dėka, nes jie vienaip ar kitaip buvo susiję su juo giminystės ryšiais – Dzeusas, Hera, Poseidonas, Demetra, Hestija ir Hadas buvo susieti brolystės ryšiais ir kovėsi su titanais; kiti olimpiečiai buvo Dzeuso ir įvairių moterų vaikai.

Dešimt nuolatinių Olimpo dievų:
* Dzeusas, vyriausias, dangaus ir griaustinio dievas;
* Hera, santuokos ir vyriausia deivė;
* Poseidonas, jūrų dievas;
* Arėjas, karo dievas;
* Hermis, keliautojų, piemenų, tarpininkas tarp žmonių ir dievų;
* Hefaistas, kalvių, amatininkų ir ugnies dievas;
* Afroditė, meilės ir grožio deivė;
* Atėnė, išminties, strategijos ir karo deivė;
* Apolonas, šviesos, gyvybės, medicinos, šaudymo iš lanko, menų, pranašysčių dievas;
* Artemidė, medžioklės ir laukinių žvėrių deivė.

Kiti keturi Olimpo dievai:
* Hestija, šeimos židinio deivė;
* Demetra, žemdirbystės deivė;
* Dionisas, vyno ir ekstazės dievas;
* Hadas, požeminio pasaulio valdovas.

*Taip pat skaitykite:*
* Graikų dievų sąrašas

## Šaltiniai

* Olimpo dievai
Senoji bažnytinė slavų kalba

**Senoji bažnytinė slavų kalba** (*senoji bulgarų kalba*) – pirmoji literatūrinė slavų kalba, sudaryta X a. Salonikų apylinkėse, Graikijos Makedonijoje vartotos slavų tarmės pagrindu. Raštą šiai tarmei pritaikė slavų apaštalai Kirilas ir Metodijus.

Senąja bažnytine slavų kalba, buvusia suprantama visų slavų, parašyti seniausi slavų tekstai.

## Abėcėlės

Buvo vartojamos dvi abėcėlės: glagolica ir naujesnė kirilica; iš pastarosios kilo rusų, gudų, ukrainiečių, serbų, bulgarų ir slavų makedonų abėcėlės. Naujesnis (gudų) šios kalbos variantas buvo viena iš oficialių LDK kalbų.

Ši kalba išsaugojo nemažai senosios slavų kalbos archaizmų, pvz., absoliutinį naudininką, nosinius balsius, atributiškai vartojamas trumpąsias būdvardžių formas.

## Slaviškų žodžių sutapimai su rusiškais
Kai kurie senosios bažnytinės slavų kalbos žodžiai sutampa su rusiškais, bet jų reikšmė ne tokia.

Pavyzdžiai:

Живот – rusiškai 'pilvas', slaviškai 'gyvenimas'

Суббота – rusiškai 'šeštadienis', slaviškai 'sekmadienis'

Язык – rusiškai gali reikšti liežuvį arba kalbą, slaviškai − liežuvį, kalbą arba pagonišką tikėjimą.

## Nuorodos
* 
* 
*
Santykių su klientais valdymas

**CRM** (akronimas, , „santykių su klientais valdymas“) – būdas analizuojant ir panaudojant rinkodaros duomenų bankų duomenis bei įdarbinant komunikacines technologijas sukurti bendrą įmonės praktiką ir metodus, kurie maksimaliai padidintų kiekvieno individualaus kliento ilgalaikę vertę (ang. life time value) įmonei. CRM nulemia verslo filosofiją, kurios centre yra klientas, prie kurio poreikių derinama veikla bei kultūra, reikalinga efektyviai rinkodarai, pardavimams ir paslaugų teikimui.

Žinomas CRM autorius Paul Greenberg CRM apibrėžia taip: CRM yra filosofija ir verslo strategija, paremta informacinėmis technologijomis, verslo taisyklėmis, veiksmų sekomis (angl. workflow), procesais ir socialiniais rodikliais, skirta pritraukti klientą bendradarbiavimo dialogui, siekiant užtikrinti abipusę naudą patikimoje ir skaidrioje verslo aplinkoje.

Plačiąja prasme CRM sistema yra verslo valdymo sistema, padedanti valdyti ir puoselėti įmonės ryšius su esamais bei potencialiais klientais, taip užtikrinant maksimalią ir ilgalaikę kiekvieno kliento vertę. Siaurąja prasme ši sistema yra programinės įrangos technologijos, kuriomis galima efektyviai organizuoti, automatizuoti ir sinchronizuoti verslo procesus. Klasikinis ryšių su klientais valdymas (CRM) apima tris pagrindines verslo sritis: pardavimus, rinkodarą, ir aptarnavimą. Pastaruoju metu šią sistemą pradėta plačiai taikyti ir tose su pardavimo veikla nesusijusiose srityse (xRM – bet kokių ryšių valdymas), kuriose organizacijos veiklą (ar veiklos dalį) galima apibūdinti procesų pagalba.

## Išnašos
Freenet

**Freenet** – P2P sistema, skirta duomenų apsikeitimui internete. Pagrindinis šios sistemos tikslas – užtikrinti publikuotojo ir naudotojo anonimiškumą.

„Freenet” tinkle informacija „plaukioja” iš vienos vietos į kitą, kur jinai yra aktualiausia tuo metu. Ši architektūra decentralizuota ir pagrįsta nestruktūrizuota netiesioginio susijungimo architektūra.

„Freenet“ architektūra visiškai užtikrina anonimiškumą. Informacijos gavimas, kol ji nėra paplitusi po tinklą, yra lėtas, tačiau populiari informacija yra greitai pasiekiama. Tinkle nėra saugoma nenaudojama informacija. Kuo mazgas ilgiau gyvuoja tinkle, tuo daugiau jis žino apie tinklą ir gali sėkmingiau vykdyti informacijos saugojimą ir paėmimą.

## Istorija
1999 m. Janas Klarkas (*Ian Clarke*) parašė straipsnį pavadintą „A Distributed Decentralized Information Storage and Retrieval System“. Šis straipsnis ir yra „Freenet“ sistemos pagrindas, tačiau idėja susiformavo dar 1997 m. kai buvo publikuotas straipsnis „Distributed Address Lookup System“. Pagrindinė jo mintis – laisvas informacijos platinimas.

Išspausdinus straipsnį kilo internetinės bendruomenės susidomėjimas ir buvo pradėta kurti sistema, o netrukus išleista ir pirmoji „Freenet“ versija. Tai įvyko 2000 metų kovo mėnesį. Nuo to momento nuolatos pasirodydavo naujos sistemos versijos.

## Sistemos augimas
Norint išlaikyti „Freenet“ augimą, reikia, kad P2P tinklas pritrauktų vis naujų vartotojų. Tam yra būtina išaiškinti filosofiją, kuri slypi už šių technologijų vystymo.

Pagrindinė „Freenet“ idėja užtikrina anonimiškumą informacijos autoriams ir teikėjams. Dėl sistemos architektūros yra neįmanoma susekti straipsnio kilmės arba priskirti straipsnį kuriam nors vienam kompiuteriui ar tuo labiau konkrečiam žmogui. Janas aprašė šį fenomeną kaip „mašinų anarchiją“ ir tokiu būdu sulaukė didelio pripažinimo tarp žmonių, jaučiančių simpatiją anarchistinėms idėjoms.

## Veikimo principas
„Freenet“ yra P2P sistema, pritaikyta failams saugoti ir paimti iš tinklo. Failams yra suteikiami raktiniai vardai, kurių prasmė nieko nepasako apie failo kilmę. Kiekvienas mazgas tinkle yra lygiavertis ir turi nuosavą lentelę, kurioje saugo informaciją apie kitus mazgus – tai yra, kaip juos pasiekti ir kokius dokumentus jie turi. Taip pat kiekvienas mazgas leidžia savo disko vieta dalintis su kitais mazgais. Užklausos siunčiamos iš vieno mazgo į kitą, nes nėra centrinio mazgo, ir taip grandine vyksta paieška. Kiekvienas mazgas pats nusprendžia, kuris kitas mazgas galėtų turėti prašomą informaciją.

Kiekviena užklausa turi gyvavimo laiko skaičių (GL, kuris yra mažinamas, perduodant užklausą į tolimesnį mazgą. Taip pat kiekviena užklausa turi identifikatorių, kuris yra saugomas identifikatorių lentelėje. Kad nesusidarytų amžinų užklausos ciklų, žinutės yra neapdorojamos, jei jų identifikatorių jau turi lentelė arba GL skaičius lygus nuliui.
Lizdas (technika)

**Lizdas** – elektrinių grandinių sujungimo elementas, naudojamas kartu su kištuku. Susideda iš kontaktinių elementų, įmontuotų izoliuoto vamzdelio (ar kelių vamzdelių) arba įdubimo viduje. Skirtumai, lyginant su kištuku:
* Lizdas yra didesnis, todėl jį nepatogu naudoti, kaip kabelio dalį, tačiau galima įmontuoti į sieną ar prietaisą.
* Lizdo konstrukcija yra mechaniškai atsparesnė už kištuko
* Lizdo kontaktai būna gerai apsaugoti nuo mechaninių ir elektrinių poveikių
* dėl sudėtingesnės konstrukcijos lizdai dažniausiai kainuoja brangiau už kištukus

Tipiškas lizdo atvejis – elektros lizdas, dažniausiai turinti du kontaktus, esančius dviejose angose. Kai kurie iš sudėtingesnių lizdų gali turėti kelis šimtus kontaktų (pvz., procesoriaus lizdas), o kai kurios gerai apsaugotos lizdų ir kištukų jungtys yra pakankamai sudėtingos, kad jungčių elementus būtų keblu priskirti kištukams ar lizdams, tokiuose lizduose, pvz., gali būti išsikišusių kontaktų.
Lomė

**Lomė** – Togo sostinė ir didžiausias šalies miestas. Miestas išsidėstęs Gvinėjos įlankos pakrantėje, svarbus uostas, eksportuojantis kavą, kakavą, koprą. Yra Benino universitetas, Togo nacionalinis muziejus, nacionalinė biblioteka, Lomė katedra, pagrindinis šalies oro uostas.

Šalia Lomės yra Kodžoviakopės, Njekonakopės, Amutivės, Tokoino ir Bė miestai.

## Istorija
Miestas įkurtas XVII a. kaip viena iš eve tautos karalysčių. Tuo metu jis vadinosi Be ir buvo įsiterpęs tarp galingų pajūrio valstybių Anlo vakaruose ir Agbodrafo rytuose.

Vokiečiai 1897 m. perkėlė tuometininio Vokietijos Togolando sostinę iš Aneho į Lomę. Miestas sparčiai augo iki Pirmojo pasaulinio karo. 1914 m. miestą užėmė prancūzai.

1975 m. vasario 28 d. Lomėje įvyko Europos ekonominės bendrijos (EEB) ir 46 Afrikos, Karibų and Ramiojo Vandenyno šalių susitikimas, vadinamas pirmąją Lomės konvencija (*first Lomé Convention*). Iš viso iki 2000 m. įvyko keturios Lomės konvencijos.

1999 m. liepos 7 d. Lomėje buvo pasirašytas taikos susitarimas tarp Siera Leonės pilietinio karo genčių.

## Ekonomika
Lomė įkurta 200 km nuo Akros ir 150 km nuo Kotonu bei turi svarbų uostą, įskaitant laisvąją zoną, atidarytą 1968 m. Per uostą eksportuojami fosfatai, kava, kakava, medvilnė ir palmių aliejus, o didžioji dalis tranzito vykdoma į Ganą, Malį, Nigerį ir Burkina Faso. Uoste taip pat yra naftos perdirbimo gamykla, o nuo 1989 m. – laivų statykla. 

Dėl dviejų konteinerių terminalų koncesijos Bolloré grupei 2018 m. balandžio mėn. policija pateikė kaltinimus, o grupės vadovas Vincentas Bolloré buvo suimtas Prancūzijoje.

Lomėje gaminamos statybinės medžiagos, įskaitant cementą Vokietijos grupei „Heidelberg Materials“.

Nuo 1990 m. prasidėjęs ir šiandien besitęsiantis politinis nestabilumas smarkiai paveikė šalies turizmo sektorių. 2003 m. šalį aplankė 57 539 lankytojai, vos 1 proc. daugiau nei 2002 m. 22 % turistų atvyko iš Prancūzijos, 10 % iš Burkina Faso ir 9 % iš Benino.

## Broliški miestai
Lomė palaiko oficialius broliškus ryšius su šiais miestais:
* Duisburgas, Vokietija (2010)
* Šendženas, Kinija (1997)
* Taipėjus, Taivanas (1966)

## Sportas
* AS Togo-Port – futbolo klubas;
* Entente II – futbolo klubas;

## Išnašos

## Nuorodos
* Togo turizmo svetainė
Minerva

Romėnų mitologijoje **Minerva** () – išminties, protingo kariavimo, amatų, verpimo ir audimo, meno ir mokslų deivė. Ji yra dievų tėvo Jupiterio ir Metijos (Metis) duktė. Minerva buvo Romos miesto ir Romos imperijos globėja. Romos imperijoje iš pradžių ji buvo laikoma amatų ir verslo, vėliau taip pat poetų ir mokytojų globėja. Turbūt todėl Ovidijus ją vadino „tūkstančio darbų deive“. Minervą atitinka graikų deivė Atėnė.  

Vardas „Minerva“ galėjo kilti iš indoeuropietiškos šaknies „men-“, iš kurios irgi yra kildinami „mentalinis“ ir „mintis (protas)“. Nors ne indoeuropietškai kalbantys etruskai turėjo deivę Menrvą, todėl gali būti, kad vardo kilmė nežinoma.

Romėnai Minervos gimimą ir kitus mitus adaptavo pagal Atėnę. Minima, kad Minerva gimusi neįprastu būdu, o iššokusi iš tėvo kaktos apsirengusi, su šarvais, ietimi ir šalmu, kaip ir Atėnė.
 
Meno kūriniuose dažniausiai vaizduojama su šarvais, ietimi ir šalmu. 

## Kultas
Minerva – italų, ypač sabinų, etruskų ir lotynų garbinama deivė. Pagrindinė Minervos šventė, Kvinkvuatrijos (kovo 19, vėliau nuo kovo 19 iki kovo 23), buvo ypač švenčiama kaip amatininkų cechų ir korporacijų šventė. Šventės metu paprastai nebūdavo jokių pamokų. Vėliau į Minervos paveikslą buvo įkomponuotos ir graikų Atėnės kulto idėjos. Romėnai laikė graikų mitus užbaigta, nesugriaunama sistema ir jie tik ieškojo toje sistemoje vietos visiems romėnų mitologijos įvykiams. Nuo Augusto laikų ji garbinama kaip atnešanti pergalę arba valstybės istoriją vairuojanti deivė. Romoje Minerva greta Jupiterio ir Junonos garbinama kaip viena iš miesto dievybių triados Kapitolyje. Jos šventykla stovėjo Aventino kalvos viduryje (pati pietinė iš septynių Romos kalvų). Šventyklos liekanos mūsų dienos nepasiekė. Antroji šventykla – taip pat iš respublikos laikų – ant Eskuilino (Esquilin) – priklauso prie klasikinių septynių Romos kalvų . Ši šventykla buvo skirta Minervai Medica – gydytojų globėjai. Trečioji šventykla buvo ant Kaplijo (Caplius) – viena iš garsiųjų septynių Romos kalvų. Pastaroji buvo pavadinta „Minerva Capta šventykla“. Minerva Capta reiškia „belaisvė Minerva“. Manoma, kad po to, kai romėnai 241 m. pr. m. e. pagrobė Atėnės kulto paveikslą ir deivės Minervos paveikslui suteikė graikų Atėnės Paladės bruožus, šį epitetą „xenia“ jie išvertė kaip capta – „belaisvė“.

## Šaltiniai
* Ar žinai? portalo straipsnis apie Minervą
Actekų mitologija

**Actekų mitologija** – pirmykštė religinė actekų mitų sistema. Religija politeistinė, ritualams būdinga ypač daug aukojimų. Iš olmekų perimtas jaguaro kultas, iš toltekų – saulės, Kecalkoatlio garbinimas bei aukojimai, iš majų – dievų daugiafunkciškumas.

## Pasaulio sukūrimo mitas
**Ometekutlis** (*Tonakatekutlis* – „mūsų kūnų viešpats“) ir **Omesiuatlė** gyveno begalinės visatos tryliktajame danguje. Jie sukūrė visus dievus ir žmoniją. Svarbiausias kūrybos aktas buvo Saulės gimimas Teotiuakane, pasiaukojus kažkokiam raupsuotam dievui. Kiti dievai pasekė jo pavyzdžiu ir ėmė aukoti kraują, kad Saulė galėtų judėti dangumi: (*Saulę reikia kasdien girdyti krauju, kitaip sustos*). Be to, kraujas yra dievų maistas. Vėliau buvo vykdomi „gėlių karai“, užtikrinantys pakankamą aukų skaičių saulės judėjimui (šis ritualas perimtas iš toltekų).

## Pomirtinis gyvenimas
Kritusių mūšiuose ir paaukotų karių, taip pat žmonių, pasiaukojusių dievams ir nutrenktų žaibo, sielos patekdavo į vešlų tropikų rojų **Tlalokaną**. Skenduoliai, mirusios gimdyvės ir kiti – pas mirties dievą Miktlantekutlį, į požeminį mirties pasaulį **Miktlaną**.

## Visatos ciklai
Visata vytosi periodais po 52 metus. Dabar actekai gyvena paskutiniame istorijos cikle. Anksčiau ciklai buvo pasibaigę katastrofomis – žmonių virtimas beždžionėmis, potvyniai, gaisrai.

## Kultas
Actekai statė šventyklas grybams – glotniagalvėms, turinčioms narkotinį poveikį.

Visos actekų šventyklos buvo skirtos gėlam vandeniui, kurio jie neturėjo, nes gyveno sūraus Teskoko ežero salose pastatytame Tenočtitlano mieste, ir kurį du šimtmečius pirko iš savo priešų.

## Dievai
Svarbiausi dievai actekų panteone:
* Teskatlipoka
* Kecalkoatlis
* Huicilopočtlis
* Tlalokas

Kūrėjai, kurių kultas vėliau nunyko:
* **Ometekutlis** (Tonakatekutlis)
* **Omesiuatlė** (Tonakasiuatlė)

Kiti dievai:
* **[[Miktlantekutlis]]** (*Sielų rijikas*) – mirties dievas, požemių pasaulio Miktlano valdovas. 
* **[[Čalčiuitlikuė]]** – upių ir ežerų deivė, Tlaloko žmona. 
* **Čikomekoatlė** (*Septynios gyvatės*) – derliaus deivė, Tlaloko sesuo. 
* **Šočikecalė** – gėlių deivė, amatininkų globėja. 
* **Sinteotlė** – kukurūzų deivė. 
* **Majauelė** – agavos deivė, 400 jos sūnų globoja degtinę *Oktli*. 
* **Tepostekatlis** – degtinės dievas, vyriausiasis Tepostlano gentinis dievas. 
* **[[Šipė Totekas]]** – žmonių aukų dievas. 
* **Ueueteotlis** arba **[[Šijutekutlis]]** – ugnies dievas. Jam skirta pirmoji dienos valanda.
* **Jakatekutlis** – pirklių dievas. 
* **Icpapalotlis** – rečiau minimas karo dievas, jo simbolis – auksinis drugelis. Karo simbolis – vandens ir ugnies ženklai. 
* **[[Tonatiu]]** – Saulės dievas. 
* **[[Koatlikujė]]** – žemės ir mirties deivė.
Chimerizmas

**Chimerizmas** – kelių skirtingų organizmų (kilusių iš skirtingų zigotų) ląstelių sambūvis viename organizme.

Graikų mitologijoje chimera buvo sutvėrimas su liūto galva, ožkos liemeniu ir gyvate vietoj uodegos.

Terminas vartojamas:
* hematologijoje – įvertinant alogeninės kaulų čiulpų transplantacijos efektyvumą.
* genetikoje – apibūdinant organizmus, kurie dėl įvairių priežasčių turi skirtingų individų ląsteles.
** Žinomi atvejai, kada neidentiški dvyniai turėjo savo sibso kraujo ląstelių (vaisiaus stadijoje jų placentos susisiekė ir dėl pažeidimo kraujodaros ląstelės pateko į sibso kraujotakos sistemą).
** Augalų pasaulyje chimeros labai dažnos dėl skiepijimo.

## Chimerizmas hematologijoje

### Chimerizmo rūšys
* visiškas chimerizmas (*complete chimerism* – CC) – tik donoro ląstelės;
* mišrus chimerizmas (*mixed chimerism* – MC) – ir donoro, ir recipiento ląstelės;
* „skilęs“ chimerizmas ();
* mikrochimerizmas – <1 % donoro ląstelių.

### Chimerizmo nustatymas
Pagrindinis principas – donoro ir recipiento polimorfinių genetinių žymenų ar jų produktų skirtumų nustatymas (diskriminacija). Žymenų pasirinkimai ir metodo jautrumas priklauso nuo ligos, pageidaujamo jautrumo ir lyčių skirtumų.

„Auksiniu“ kiekybinės chimerizmo analizės standartu laikoma fluorescencija pagrįsta STR/VNTR (nepastovių tandeminių pasikartojimų polimorfizmų) polimerazinė grandininė reakcija (PGR).

### Chimerizmas piktybinių ligų atvejais
Recipiento ląstelių radimas gali rodyti:
* leukeminių ląstelių išlikimą;
* normalių hematopoetinių ląstelių išlikimą;
* abu variantus.

MC sumažina gydomąjį GvL (: „įskiepis prieš leukemiją“) efektą ir palengvina piktybinių ląstelių proliferaciją.

Chimerizmas yra dinaminė būklė ir tyrimai turi būti atliekami pakartotinai nedideliais laiko intervalais.

Chimerizmo analizė suteikia informaciją apie:
* alloreaktyvumą (t. y. GvHD ar transplanto atmetimą – padeda identifikuoti didelės rizikos pacientus);
* transplantato toleranciją (prigijimą);
* ligos recidyvą.

Todėl potransplantacinė stebėsena padeda pasirinkti tam tikrai dinaminei būklei tinkamiausią gydymą ir atrinkti didelės rizikos pacientus.

KČT atveju chimerizmo tyrimas yra būtina prielaida tolesnei įskiepio manipuliacijai (keičiant šeimininko imunologinę būklę ar taikant DLI – donorinių limfocitų infuziją).
GreenClub

**GreenClub** – buvęs Vilniaus muzikinis klubas, kuriame aktyviai reiškėsi pankų, hardkorerių muzikai bei kultūrai prijaučiantys asmenys. Klubas darė didelę įtaką Lietuvos (Pabaltijo) underground muzikos stiliaus „Pasidaryk pats“ scenai.

## Istorija
Klubas įsikūrė 1997 m., buvusiuose Vilniaus geležinkelininkų kultūros rūmuose, tačiau dėl priešgaisrinių taisyklių nesilaikymo kilo gaisras ir teko veiklą nutraukti. Vėliau atnaujinus veiklą, veiklos modelis buvo daromas kopijuojant „Fish Fabrique“ (Sankt Peterburgas, Rusija).

1999 m. antroje pusėje plėtėsi laisvalaikio zona (stalo tenisas, stalo futbolas), buvo atnaujinama rūsyje įsikūrusi koncertinė patalpa. Pradėjo veikti nedidelė veganų kavinė, atsirado savotiška „Pasidaryk pats“ pradžiamokslio biblioteka.

2002 m. policija pradėjo domėtis klubo veikla, tačiau viskas veikė nelegaliai, dėl to klubas buvo iškraustytas. Paskutinis koncertas „tik saviems“ senajame klube įvyko 2003 m. rugsėjo 6 d.

Naujasis klubas persikėlė į „Menų spaustuvė“ patalpas, tačiau senajame klube likusias patalpas vis dar naudojo grupės savo repeticijoms. Tačiau 2003 m. gale įvykus gaisrui, smarkiai nukentėjo patalpos bei sudegė visa sandėliuota įranga.

2003 m. lapkričio 6 d. daugiau nei 300 žmonių bei grupės „SC“ (Lietuva), „Madame Germen“ (Ispanija) ir „Remains Of The Day“ (JAV) dalyvavo naujo klubo „Menų spaustuvėje“ atidaryme.

2006 m. sausio 27 d. „Greenclub“ klubas surengė paskutinį koncertą ir buvo uždarytas.

## Nuorodos
* GreenClub istorija
ODBC

**ODBC** (angl. akronimas *Open Database Connectivity*) – standartizuota taikomosios programinės įrangos (dalykinių programų) (aplikacijų) programavimo sąsaja (API) prisijungimui prie duomenų bazių (RDBMS).

Tai universali sąsaja, nepriklausoma nuo konkrečios programavimo kalbos, duomenų bazių valdymo sistemos ar operacinės sistemos. Ji remiasi () specifikacijomis iš SQL, X/Open (dabar dalis The Open Group), ir ISO/IEC. ODBC buvo sukurta SQL Access Group ir pirmąkart paskelbta 1992 m. rugsėjo mėn.

Pirmoji ODBC realizavo ir pateikė savo Windows operacinėje sistemoje Microsoft kompanija, bet dabar ODBC palaiko ir UNIX, OS/2 bei Macintosh sistemos.

Naudojant ODBC galima kurti programas, kurios nekeičiant kodo ar keičiant tik nežymiai leidžia naudotis skirtingomis duomenų bazių valdymo sistemomis.

Norint per ODBC sąsają naudotis tam tikra duomenų baze, šiaip duomenų bazei turi būti parašyta ODBC tvarkyklė. Pavyzdžiui, ODBC sąsaja MyODBC, leidžia pasiekti MySQL duomenis bet kuria kalba, neturinčia specialios bibliotekos, tačiau palaikančia ODBC komunikavimo mechanizmą.

## Šaltiniai
MyODBC

**MyODBC** – ODBC tvarkyklė, leidžianti ODBC sąsaja pasiekti MySQL duomenų bazių valdymo sistemoje talpinamus duomenis. Kaip ir su kitomis ODBC tvarkyklėmis, naudojant MyODBC galima MySQL duomenų bazes pasiekti bet kuria programavimo kalba, palaikančia ODBC komunikavimo mechanizmą, net jei kalbai nėra parašytos specialios MySQL bibliotekos.

Tikrasis pavadinimas yra **Connector/ODBC**, kaip terminas, žymintis MySQL AB kompanijos MySQL ODBC tvarkyklių produktų šeimą.

## Nuorodos
* MyODBC oficialioje MySQL svetainėje 
* Įvadas
Persefonė

**Persefonė** () – Dzeuso ir Demetros duktė, pavasarį pražystančios gamtos, sezono kaitų deivė. Persefonės pagrobimo mitas paaiškina sezonų kaitą. Persefonė – Hado žmona ir mirusiųjų pasaulio karalienė, kurios vardą ištarti garsiai buvo nesaugu. Persefonė ir Hadas yra žinomi kaip vienintelė dieviškoji pora, nesusilaukusi vaikų.

Persefonė („ta, kuri naikina šviesą“), kituose dialektuose žinoma įvairias vardais: *Persefasa*, *Persefata* ar papraSčiausiai *Korė*. Romėnai pirmiausiai išgirdę apie iš Aeoliano ir Doriano miestų pietų Italijoje, kurie pagal savo dialektą vadino ją Proserpina. Todėl ji romėnų mitologioje vadinama Proserpina, ir kaip atgimimo dievybė ji tapo Renesanso simboliu.

## Mitai

### Hadas ir Persefonė
Dzeusas Hadui buvo pažadėjęs savo dukrą Persefonę atiduoti į žmonas. Hadas, pamatęs Persefonę, nusprendė ją pagrobti. Jis paprašė, kad Gaja išaugintų nuostabią gėlę ir taip priviliotų Persefonę. Gaja sutikusi. Kai Persefonė pasilenkė prie gėlės, prasivėrė žemė ir pasirodė su savo juodais žirgais ir auksiniais ratais Hadas. Taip Hadas pagrobė Persefonę. Persefonės motina Demetra, išgirdusi Persefonės riksmą atskubėjo jai į pagalbą, bet jos neberado. Tada iš Helijo, viską matančio saulės dievo, sužinojo, kad ją pagrobė Hadas ir Persefonė taps jo žmona. Tai sužinojusi Demetra pradėjo be galo liūdėti. Ji pasitraukė iš Olimpo, supykusi ant Dzeuso, ir apsigyveno tarp mirtingųjų, visa gamta gedėjo kartu su ja. Dzeusas, matydamas, kad nepavyksta įtikinti Demetros grįžti ir ji labai liūdinti be dukros, pasiuntė Hermį į Hado karalystę leisti Persefonei pasimatyti su motina, nes gamta mirštanti. Hadas sutiko išleisti Persefonę pas motiną, bet prieš tai jai davė praryti 6 granato sėklas. Granatas – santuokos simbolis. Pamiršusi viską iš džiaugsmo, Demetra išskėstomis rankomis puolė pasitikti dukters. Vėl ji išvydo mylimą Persefonę. Su ja grįžo Demetra į Olimpą. Taip Persefonė 6 mėnesius praleidžia požemio karalystėje, gamta kaip ir Demetra liūdi, o kitus 6 mėnesius su savo motina, tada gamta džiūgauja, viskas pražysta, nes ir Demetra džiaugiasi matydama šalia savo dukterį.

Kitoje šios istorijos versijoje Persefonę išgelbėjo Hekatė.
Slovakų kalba

**Slovakų kalba** priklauso indoeuropiečių kalbų šeimai, vakarų slavų kalbų šakai (kartu su lenkų, čekų ir sorbų kalbomis). Nors oficialiai slovakų kalba priskiriama vakarų slavų kalboms, ji turi savybių, būdingų pietų ar rytų slavų kalboms. Dėl to ji užima tam tikrą centrinę padėtį tarp visų slavų kalbų.

Slovakų kalba yra valstybinė Slovakijos Respublikos kalba. Ja kalba apie 4,5 milijonai Slovakijos gyventojų. Didelės kalbančiųjų grupės yra JAV (daugiau kaip milijonas) ir Čekijoje (apie 300 tūkst.). Mažesnės slovakiškai kalbančios bendruomenės sutinkamos ir kitose šalyse: Vengrijoje, Rumunijoje, Serbijoje, Kroatijoje, Bulgarijoje, Lenkijoje ir daugelyje kitų šalių.

Slovakų kalba yra labai artima čekų kalbai. Vis dėlto, įvairūs moksliniai šaltiniai rodo, jog ji kilo tiesiogiai iš senosios slavų kalbos be čekų-slovakų prokalbės stadijos. Sparčiausiai slovakų kalba rutuliojosi X-XII a. (nusistovėjo XIII-XIV a.). Nepaisant to, XVI-XVIII a. Slovakijos kultūriniame gyvenime buvo vartojama čekų kalba.

Nuo  XVIII a. pabaigos prasidėjo pirmieji bandymai sukurti bendrinę slovakų kalbą. Dabartinė slovakų kalba remiasi Ľudovít Štúr XIX a. viduryje pateiktu pasiūlymu, kuris rėmėsi vidurio Slovakijos dialektais. 

## Abėcėlė
Slovakų kalbos abėcėlė susideda iš 46 grafemų. Jos pagrindą sudaro lotynų abėcėlė su tam tikromis modifikacijomis. Modifikacijas sukuriamos naudojant 4 diakritinius ženklus virš atitinkamų raidžių:

## Nuorodos
* slovake.eu - nemokama daugiakalbė interneto svetainė, skirta slovakų kalbos mokymuisi
*
Čekų kalba

**Čekų kalba** – vakarų slavų kalba, kuria kalba daugiau nei 10 milijonų žmonių. Tai oficiali kalba Čekijoje (kur ir gyvena daugiausiai kalbančiųjų), ji taip pat turi mažumos kalbos statusą Slovakijoje. Artimiausia kalba čekų kalbai yra slovakų, jos yra abipusiškai suprantamos. Ji taip pat artima kitoms vakarų slavų kalboms, pavyzdžiui, sileziečių ir lenkų, labiau atitolusi nuo rytų slavų kalbų, tokių, kaip rusų kalba. Nors daugumos čekų kalbos žodžių šaknys tokios pačios, kaip ir kitų slavų ar kitų  indoeuropiečių kalbų, pastaraisiais metais kalboje prigijo daug skolinių (dauguma jų siejami su aukštąja kultūra).

Ši kalba pradėjo savo lingvistinę šaką kaip senoji čekų kalba, tačiau po to jos svarba lėtai mažėjo, čekų žemėse dominavo vokiečių kalba. XVIII a. viduryje prasidėjo čekų kalbos atgimimas, kurio metu čekų akademikai pabrėžė savo tautos praeities pasiekimus ir skatino čekų kalbai grąžinti svarbios kalbos statusą. Nuo tų laikų kalba pasikeitė nedaug, išskyrus nežymius morfologinius pokyčius ir kai kurių tarminių elementų sunorminimą.

Čekų kalbos fonemų skaičius, palyginti su kitomis, yra vidutinis, turimi penki balsiai (kiekvienas trumpasis arba ilgasis) ir dvidešimt penki priebalsiai (skirstomi į kietuosius, neutraliuosius ir minkštuosius). Kai kuriuose žodžiuose galima rasti retus (ar sudėtingus) priebalsių junginius arba balsių gali visai nebūti. Čekų kalboje yra unikali grafema *[[ř]].* Čekų kalbos ortografija paprasta, fonologų naudojama kaip modelis.

Kadangi priklauso slavų kalbų grupei, čekų kalba turi gausią daugiareikšmę fleksiją. Čekų kalbos daiktavardžiai ir būdvardžiai kaitomi pagal sudėtingą linksnių, skaičiaus, giminės ir gyvumo sistemą ir pagal žodžio gale esantį priebalsį (kietąjį, neutralųjį arba minkštąjį). Veiksmažodžiai (su veikslu) kaitomi laikais, skaičiais ir gimine. Dėl gausios fleksijos žodžių tvarka čekų kalboje yra labai lanksti, žodžių vietą sakinyje galima keisti, kad būtų pabrėžtas vienas ar kitas žodis arba norint sudaryti klausiamąjį sakinį.

## Abėcėlė
Čekų kalboje naudojamos 42 raidės.

## Nuorodos
*
Akra

**Akra** () – miestas pietryčių Ganoje, šalies sostinė. Tai didžiausias šalies miestas, uostas ir kultūrinis bei ekonominis centras, išsidėstęs Gvinėjos įlankos pakrantėje. 1,963 mln. gyventojų. Mieste yra maisto, medžio apdirbimo, tekstilės ir chemijos pramonė. Yra Kotokos (*Kotoka*) nacionalinis oro uostas, Akra yra šalies geležinkelio mazgas, eina linijos į Temą, Takoradį, Kumasį.

Veikia nacionalinis Ganos muziejus, Meno ir mokslo akademija, Nacionalinis archyvas, Centrinė Ganos biblioteka, Ganos universitetas, Nacionalinis teatras, Akros nacionalinės kultūros centras, švyturys, nacionalinis stadionas, Visos Afrikos (*Pan-Africa*) kultūros centras *W. E. B. DuBois Memorial Centre* ir paplūdimiai. Išlikusi *Christiansborg* (arba *Osu Castle*) pilis ant kranto, pastatyta danų XVII a.

## Etimologija

Akra kildinama nuo akanų žodžio *Nkran*, reiškiančio „juodosios skruzdėlės“. Vietine ga kalba miestas vadinamas *Ga* arba *Gaga*.

## Istorija
: *Apie ikikolonijinę istoriją: [[Ga (tauta)]]*
 
Akra yra vienas seniausių pajūrio miestų istoriniame Aukso kranto regione. XV a., kai portugalai pastatė fortą prekybai, tuo metu čia jau buvo ga genties gyvenvietė. Ši teritorija tapo ga tautos valstybe.

Nuo XVII a. aplink miestą tvirtoves statėsi švedai, olandai, britai, prancūzai, danai. Dabartinis miestas susiformavo iš trijų kolonijinių gyvenviečių: britų kontroliuojamo forto *James Town*,  ir danų *Christiansborg*. Britų-ašančių karo pabaigoje Akra tapo Aukso Kranto kolonijos (senasis Ganos pavadinimas) sostine. 1862 ir 1939 m. sukrėtė žemės drebėjimai. 1948 m. prasidėję Akros maištai buvo Ganos nacionalinio išsivadavimo pradžia, ir 1957 m. šalis gavo nepriklausomybę.

## Šaltiniai
Prometėjas

: *Apie Saturno palydovą žr. - [[Prometėjas (palydovas)]].*

**Prometėjas** („įžvalgus“ arba „numatantis“) graikų mitologijoje – vienas iš titanų. Jis buvo Azijos ir Japeto sūnus. Akusilausas ir Aischilas „Prometėjo pančiuose“ mini, kad Prometėjo žmona buvo Hesionė. Nors ir Herodotas mini, kad Prometėjo žmona buvo Klimenė (kitaip dar vad. Azija), bet mano, kad jis paprasčiausiai suklydęs. Dar taip pat yra pora šaltinių, pagal kuriuos jo motina yra laikomos Hera ar Temidė, jie dar labiau neįtikimi.

 

Titanai, Urano (Dangaus) ir Gajos (Žemės) sūnūs, buvo nepaprastai galingi milžinai, nuvertę nuo sosto senąjį dievą Uraną, savo tėvą. Kai valdžią užgrobė Dzeusas, jie sumanė nuversti nuo sosto ir jį. Norėdami pasiekti dangų, krovė kalnus ant kalnų, tačiau Dzeuso perkūno buvo nublokšti į Tartarą (pragarą). Prometėjas – vienas iš garsiausių titanų. Jis iš dievų pavogė ugnį ir perdavė ją mirtingiesiems. Už šį nusikaltimą buvo žiauriai nubaustas Dzeuso. Prometėjas buvo pririštas metaliniais pančiais prie Kaukazo uolos, kol, galų gale, jis prasmego žemėn. Pagal kitą versiją, po 30 metų Prometėją išlaisvino Heraklis ieškodamas hesperidžių sodo. Chironas, Heraklio mokytojas, sutiko mirti "vietoj" Prometėjo. Heraklis nušovė iš lanko erelį Etoną ir išlaisvino Prometėją. Prometėjas taip pat jam davė gerų patarimų, pataręs kreiptis į jo brolį Atlantą, ir pasakė kaip įkalbėti brolį jam atnešti auksinius obuolius iš sodo. Dzeusas tai pamatęs neprieštaravo, nes tai tik dar labiau sustiprino Heraklio šlovę.

Titanų karo su Olimpo dievais metu Okeanas, Prometėjas ir visos titanidės liko neutralūs, nepalaikydami nei vienos pusės.
Helenė

**Helenė** (**Helena** arba **Elena**) graikų mitologijoje – Dzeuso ir Ledos duktė, Menelajo žmona, gražiausia Helados ir pasaulio moteris. Jai piršosi įžymiausi herojai, bet jos žemiškasis tėvas Tindarėjas, Odisėjo patariamas, leido pačiai išsirinkti vyrą. Kiti pretendentai turėjo prisiekti liksią draugais ir padėsią Helenės išrinktajam. Helenė išsirinko Menelają, kuris, uošviui mirus, tapo, Spartos karaliumi. Pariui, Trojos princui, pagrobus Helenę, kilo Trojos karas.
Erelis (žvaigždynas)

**Erelis** (*Aquila*, *Aql*) – 22-as pagal dydį šiaurinio pusrutulio dangaus skliauto Paukščių Tako žvaigždynas. Ryškiausia žvaigždyno žvaigždė Altayras kartu su Vega, Denebu sudaro Vasaros trikampį. 389 m. netoli Altayro tris savaites spindėjo žvaigždė (nova), šviesesnė už Venerą. Kita nova pastebėta 1918 m. Šis žvaigždynas geriausiai matomas vasaros mėnesiais.

## Ryškiausios žvaigždės
* **[[Altayras]]** α Aql 0m,77 (12-a pagal ryškį naktinio dangaus žvaigždė)
* **Alšainas** β Aql 3m,71
* **Tarzendas** γ Aql 2m,72

## Kiti objektai
* Padrikieji spiečiai M 11, M 26, NGC 6709
* η Aql – cefeidė 3m,7-4m,5 P=7.18d.

## Mitai
Žvaigždynas primena plačių sparnų paukštį senovės žmonių tapatintą su ereliu. Senovės graikų mitologijoje žvaigždynas sietas su ereliu, nešiojančiu Dzeuso dangaus strėles. Šis erelis Dzeuso buvo pasiųstas į Olimpą atnešti piemenuką Ganimedą, kur jis pilstė vyną dievams. Dėl to didžiausias Jupiterio (romėnų vardas Dzeusui) palydovas vadinamas Ganimedu.

## Nuorodos
* Astro.lt
Hefaistas

**Hefaistas** () – graikų mitologijoje Dzeuso ir Heros sūnus, ugnies dievas, amatininkystės, skulptorių, kalvystės globėjas ir pats talentingiausias kalvis. Jis buvo garbinamas visuose gamybiniuose centruose Graikijoje, ypač Atėnuose. Prometėjas ugnį, kurią  atidavė žmonėms, pavogė iš Hefaisto kalvės. Be to, Hefaistas sukūrė dovaną, kurią dievai davė žmonėms, moterį Pandorą ir jos žymiąją skrynią. Hefaistas pastatė dievams auksinius Olimpo rūmus. Nors Hefaistas buvo galingas, tačiau, negražus, šlubas, suluošintas nuo pat gimimo. Pagal Homerą jis turėjęs charitę žmoną, tačiau neminimas jos vardas. Romėnų mitologijoje Hefaistą atitiko Vulkanas. 

## Mitai

*Hera mažą Hefaistą nutrenkė į jūrą, jį užaugino ir išauklėjo Okeano duktė Eurinomė ir Nerėjo duktė Tetidė.
*Keršydamas motinai Herai jis jai padovanojo puošnų krėslą, į kurį atsisėdusi Hera nebegalėjo  pakilti. Tik Dionisas,  nugirdęs Hefaistą, išgavo paslaptį, kaip išlaisvinti Herą.
*Nukaldino Saulės dievui Helijui auksinį vežimą, ta proga Dzeusas įkurdino danguje Vežėjo žvaigždyną.

## Hefaisto darbai
Hefaistas nukalė daiktus, kuriuos naudojo daugybė dievų: Hermio sparnuotas šalmas ir sandalai, Aegio krūtinės šarvai, Afroditės garsioji juosta, Achilo šarvai, Helijo karieta, Pelopso petys, Eroto lankas, Hado nematomumo šalmas. Hefaistas dirbo savo dirbtuvėje padedamas kiklopų. Jis taip pat pasigamino metalinius automatus dirbti už jį. Jis davė apakusiam Orionui savo mokinį Kedalioną.

## Vaikai
Pagal Vergilijaus „Eneidą“, jo ir Afroditės vaikas buvo Erotas. Pagal Hesiodą, Hefaistas turėjęs mirtingų ir nemirtingų vaikų, vienas iš jų buvo plėšikas Perifetas. Su Talija susilaukė Paliki (Palici).
Skorpionas (žvaigždynas)

**Skorpionas** () – 33-as pagal dydį pietinio pusrutulio ryškus žvaigždynas Paukščių Take. Lietuvoje liepos mėnesį neaukštai pakylantis virš horizonto. 134 m. pr. m. e. žvaigždyne sužibo supernova, tai paskatino Hiparchą sudaryti žvaigždžių katalogą.

## Ryškiausios žvaigždės
* **[[Antaris]]** α Sco 0m,96-1m,78 (15-a pagal ryškumą naktinio dangaus žvaigždė)
* **[[Akrabas]]** β Sco dvinarė:2m,62+4m,92
* **[[Šaula]]** (*Geluonis*) – λ Sco 1m,62
* **[[Lesutas]]** – ν Sco 2m,70
* **[[Dskuba]]** – δ Sco 2m,29
* **[[Sargasas]]** – θ Sco 1m,86
* **[[Girtabas]]** – κ Sco 2m,41

## Kiti objektai
* Padrikieji spiečiai M 6, M 7;
* Kamuoliniai spiečiai M 4 ir M 80;
* Meteoritų srautai α- ir ω- skorpinidai.

## Mitai
Pasak mitologijos, skorpionas, pasiųstas Heros (kitur – Artemidės), įkando Orionui ir už tai atsidūręs danguje. 

## Zodiako ženklas

8-asis Zodiako ženklas.

## Šaltiniai
Geltontaškis melsvys

**Geltontaškis melsvys** (*Aricia agestis*) – melsvių (*Lycaenidae*) šeimos drugys. Pirmoji karta skraido gegužės – birželio, antroji – liepos – rugpjūčio mėn. Vikšrai aptinkami ant mitybinių augalų – snapučio, dalgučio. Peržiemoja vikšrai, pavasarį virsta lėliukėmis. Drugiai gyvena miško pievutėse, karjeruose. Daugiau mėgsta sausas vietas. Lietuvoje dažnesni pietrytinėje dalyje.
Slibinas (žvaigždynas)

**Slibinas** (*Draco*, *Dra*) – 8-as pagal dydį šiaurinio pusrutulio žvaigždynas. 

Mūsų platumoje matomas ištisus metus. Nuo Babilono laikų žvaigždynas simbolizuoja mitologinių herojų kovą su drakonais, hidromis. Pagal graikų mitus, čia tas pats slibinas, kurį Heraklis savo vienuoliktame žygdarbyje turėjo nudobti vogdamas Hesperidžių obuolius. 

Ryškiausios žvaigždės:
* **Etaminas** – γ Dra 2m,24, arabiškai reiškia *Drakono akis*.
* **Tubanas** – α Dra 3m,64 (arab. k. dar vadinamas Bazilisku), 3000 pr. m. e. ši žvaigždė buvo Šiaurinė (pagal padėtį).
* **[[Rostabanas]]** – β Dra 2m,79

## Šaltiniai